היום, יום ראשון, 14 באוקטובר, ייפתח בטכניון בחיפה כנס בין לאומי ראשון מסוגו בנושא מערכות מים ושפכים קטנות וטיפול בשפכים במטרה להפיק משאבים האצורים בהם. בכנס ישתתפו כמאה וחמישים מדענים, תעשיינים וגורמי ממשל מישראל ומהעולם.
את הכנס מארגנים פרופ' ערן פרידלר מהפקולטה להנדסה אזרחית וסביבתית בטכניון ופרופ' עמית גרוס ממכון צוקרברג למחקר המים באוניברסיטת בן גוריון.
הכנס יעסוק במגוון נושאים, משלב הפקת המים ועד לטיפול בשפכים והשימוש החוזר שנעשה בהם בדגש על מערכות מבוזרות לישובים קטנים. בין השאר ידונו החוקרים והמומחים בשיטות חדשניות לטיפול בשפכים והרחקה של "מזהמים חדשים" כגון שרידי תרופות, הפקת נוטריינטים ואנרגיה משפכים, איסוף מי גשם באזור העירוני, טיפול ושימוש חוזר במים אפורים ברמה המקומית ומחקר מדיניות בנושא מים.
הכנס יכלול בנוסף גם שתי סדנאות מעשיות. הסדנה הראשונה תתמקד במערכות לאיסוף מי גשמים – מערכות שמטרתן ללכוד את מי הגשמים, מי הנגר, שכיום אובדים למשק המים כיוון שהם מתועלים למערכת הניקוז העירונית. שימוש מקומי במי גשם ואו החדרה של מי הנגר לקרקע ולמי התהום יכולה להוסיף למשק המים נפחים משמעותיים מדי שנה. הסדנה האחרת תעסוק בנושא תקינה בין לאומית של מערכות מבוזרות לטיפול בשפכים ברמת הבית, הרחוב והשכונה. בשונה ממערכות מרכזיות לטיפול בשפכים, מערכות מבוזרות מייתרות את הצורך בצנרת ארוכה להובלת שפכים.
לתוכנית הכנס המלאה לחצו כאן.